കെ.സുരേന്ദ്രനെതിരെ വിമര്ശനവുമായി ശോഭാ സുരേന്ദ്രന് ബി.ജെ.പി സംസ്ഥാന അധ്യക്ഷന് കെ സുരേന്ദ്രനെതിരെ വിമര്ശനവുമായി ശോഭാ സുരേന്ദ്രന്. ദേശീയ നിര്വാഹക സമിതിയില് ഒഴിവാക്കിയതിന് പിന്നാലെയാണ് ശോഭാ സുരേന്ദ്രന്റെ വിമര്ശനം. പൂജിക്കാത്തവരെ ഇല്ലാതാക്കുമെന്ന ഹിരണ്യകശ്യപുവിന്റെ ഭീഷണിയിലും പൊരുതിനിന്ന പ്രഹ്ലാദന്റെ നിലപാട് ഓര്ക്കുന്നത് നല്ലതെന്നാണ് ശോഭയുടെ ഫേസ്ബുക്ക് പോസ്റ്റ്. പദവികള് പ്രലോഭിപ്പിച്ചിട്ടില്ല. ചുമതലകളില്ലാതെയും ജനസേവനം സാധ്യമാണെന്നും ശോഭയുടെ കുറിപ്പില് പറയുന്നു. നമ്മുടെ ജനാധിപത്യ സമൂഹത്തില് ജനപിന്തുണയാണ് പ്രധാനം. എന്നാല്, തന്നെ പൂജിക്കാത്തവരെ ചുട്ടു കൊല്ലുമെന്നും, കൊടുങ്കാറ്റായി വന്ന് പറത്തിക്കളയുമെന്നും, കടലിലെറിഞ്ഞു കൊല്ലുമെന്നും ഹിരണ്യകശ്യപു ഭയപ്പെടുത്തിയിട്ടും സ്വന്തം നിലപാടില് ഉറച്ചു നിന്ന പ്രഹ്ലാദനെയും പ്രഹ്ലാദനെ നിരന്തരം ആക്രമിച്ച ഹിരണ്യകശ്യപുവിനെയും ഓര്ക്കുന്നത് നല്ലതാണെന്നും ശോഭ ഓര്മിപ്പിച്ചു.